ผู้เสียภาษีเงินได้ตามประมวลรัษฎากร
ภาษีอากรที่จัดเก็บตามประมวลรัษฎากรแบ่งออกเป็น 5 ประเภท
30 ต.ค. 2565

ภาษีอากรที่จัดเก็บตามประมวลรัษฎากรแบ่งออกเป็น 5 ประเภท 
ได้แก่ ภาษีเงินได้บุคคลธรรมดา ภาษีเงินได้นิติบุคคล ภาษีมูลค่าเพิ่ม ภาษีธุรกิจเฉพาะ และอากรแสตมป์ แต่ละประเภทภาษีกฎหมายได้กำหนดผู้มีหน้าที่เสียภาษีแต่ละประเภทภาษีไว้แตกต่างกัน บุคคลที่มีเงินได้หรือรายได้นั้นมีหน้าที่เสียภาษีเงินได้แน่ๆ เว้นแต่เงินได้หรือรายได้นั้นได้รับการยกเว้นภาษี สำหรับภาษีอื่นๆ จะเสียหรือไม่ก็ขึ้นอยู่กับธุรกรรมที่ดำเนินการ 
ผู้เสียภาษีเงินได้บุคคลธรรมดาและภาษีเงินได้นิติบุคคลสรุปได้ดังนี้ 
ผู้เสียภาษีเงินได้บุคคลธรรมดากฎหมายแบ่งออกเป็น 4 หน่วยภาษี ดังนี้ 
บุคคลธรรมดาก็คือ บุคคลทั่วไป ไม่ว่าจะเป็นเด็ก ผู้ใหญ่ คนชรา จะเป็นชาวไทยหรือชาวต่างชาติก็ตาม หากมีเงินได้พึงประเมินถึงเกณฑ์ตามที่กฎหมายกำหนดและเงินได้พึงประเมินนั้นไม่ได้รับการยกเว้นภาษี ก็ต้องนำเงินได้พึงประเมินมาเสียภาษีเงินได้บุคคลธรรมดา 
ห้างหุ้นส่วนสามัญหรือคณะบุคคลที่มิใช่นิติบุคคล การจัดตั้งจะประกอบด้วยบุคคลตั้งแต่ 2 คนขึ้นไป กฎหมายถือเป็นหน่วยภาษีแยกต่างหากจากบุคคลธรรมดาที่เป็นหุ้นส่วน ทั้งนี้ ห้างหุ้นส่วนสามัญมีวัตถุประสงค์มุ่งค้าหากำไร แต่คณะบุคคลมิได้มีวัตถุประสงค์มุ่งค้าหากำไร 
ผู้ถึงแก่ความตายระหว่างปีภาษีเป็นบุคคลธรรมดาที่มีเงินได้พึงประเมินและได้เสียชีวิตระหว่างปีภาษี (ปีภาษี เริ่ม 1 ม.ค.31 ธ.ค.) การยื่นแบบภาษีเงินได้บุคคลธรรมดาให้ยื่นในนามผู้ถึงแก่ความตายระหว่างปีภาษี 
กองมรดกที่ยังมิได้แบ่ง กรณีบุคคลธรรมดาได้เสียชีวิตโดยมีทรัพย์สินที่ยังมิได้แบ่งให้กับผู้รับมรดกในปีถัดจากปีที่เสียชีวิตและทรัพย์สินนั้นมีเงินได้พึงประเมินเกิดขึ้น เงินได้พึงประเมินที่เกิดขึ้นต้องนำมาเสียภาษีในนามกองมรดกที่ยังมิได้แบ่ง 
l ผู้เสียภาษีเงินได้นิติบุคคล กฎหมายกำหนดให้บริษัทหรือห้างหุ้นส่วนนิติบุคคลที่ตั้งขึ้นตามกฎหมายไทย หรือที่ตั้งขึ้นตามกฎหมายของต่างประเทศที่มีรายได้จากการประกอบการ ต้องนำรายได้มาเสียภาษีเงินได้นิติบุคคล และผู้เสียภาษีเงินได้นิติบุคคลให้รวมถึง 
l กิจการซึ่งดำเนินการเป็นทางค้าหรือหากำไรโดยรัฐบาลต่างประเทศ องค์การของรัฐบาลต่างประเทศ หรือนิติบุคคลอื่นที่ตั้งขึ้นตามกฎหมายของต่างประเทศ กิจการร่วมค้า ซึ่งได้แก่ กิจการที่ดำเนินการร่วมกันเป็นทางค้า หรือหากำไรระหว่างบริษัทกับบริษัท บริษัทกับห้างหุ้นส่วนนิติบุคคล ห้างหุ้นส่วนนิติบุคคลกับห้างหุ้นส่วนนิติบุคคล หรือระหว่างบริษัทและหรือห้างหุ้นส่วนนิติบุคคลกับบุคคลธรรมดา คณะบุคคลที่มิใช่นิติบุคคล ห้างหุ้นส่วนสามัญหรือนิติบุคคลอื่น 
มูลนิธิหรือสมาคมที่ประกอบกิจการซึ่งมีรายได้ แต่ไม่รวมถึงมูลนิธิหรือสมาคมที่รัฐมนตรีประกาศกำหนดตามมาตรา 47 (7) (ข) แห่งประมวลรัษฎากร 
ผู้เสียภาษีเงินได้นิติบุคคลต้องเป็นบริษัทหรือห้างหุ้นส่วนนิติบุคคลที่มีคำนิยามตามมาตรา 39 แห่งประมวลรัษฎากร หากมิใช่นิติบุคคลตามประมวลรัษฎากรก็ไม่มีหน้าที่เสียภาษีเงินได้นิติบุคคล เช่น หน่วยงานราชการ สหกรณ์ เป็นต้น 
การเสียภาษีมูลค่าเพิ่มและภาษีธุรกิจเฉพาะจะขึ้นอยู่กับธุรกรรมที่ดำเนินการนั้นอยู่ในบังคับเสียภาษีมูลค่าเพิ่มหรือภาษีธุรกิจเฉพาะ และผู้มีหน้าที่เสียภาษีดังกล่าวจะมีขอบข่ายมากกว่าผู้เสียภาษีเงินได้ที่กล่าวมาข้างต้น สำหรับอากรแสตมป์กฎหมายได้ระบุผู้เสียอากรแสตมป์ไว้ในบัญชีอัตราอากรแสตมป์ ซึ่งมี 28 ลักษณะแห่งตราสาร ท่านที่สนใจสามารถศึกษาได้จาก www.rd.go.th สวัสดีครับ